પણ સત્યમ્‍ એકનો બે ન થયો તે ન જ થયો. એણે કહ્યું, મિત્રો ‘તમારે નીવડે વખાણ’નો સિદ્ધાંત યાદ રાખવો જોઈએ. માણસ આખરે માણસ છે એને ભટકતાં વાર નથી લાગતી. તમે જેને કંચન માની ચમકાવ્યો હોય, તે કથીર નીકળે તો મીડિયાએ આપેલું માન એળે જાય. પહેલાં મને જનસેવાની પરીક્ષામાં પાસ થવા દો, કર્તવ્યની આકરી કસોટીનો સામનો કરવા દો, અને અંતે હું આપ સહુની શાબાશીને લાયક ઠરું તો તમારી કલમ અને કેમેરાને મારી પ્રસંશા માટે મુક્ત કરજો, ત્યાં સુધી મને માફ કરજો. મને મારી જાત પાસેથી લૂંટાવાની સ્થિતિમાં ન મૂકશો. ‘ગૂડબાય ફ્રેન્ડઝ’ કહી સત્યમ્‍ પોતાના ડ્રોઈંગ રૂમમાં ચાલ્યો ગયો હતો, એણે નાનકડો બંગલો ભાડે રાખી લીધો હતો.